Paîs Basc: sì faturôs dal Parlament de CAB al referendum di Ibarretxe
Il Parlament de Comunitât Autonome Basche al à votât a pro dal disen di leç par inviâ un referendum popolâr su la riforme dal implant istituzionâl cumò in vore. Il progjet al à cjatât cuintri i partîts spagnoliscj, ven a dî PSE e PP. A poiâlu a son stâts, invezit, i trê partîts che a guviernin la CAB, ven a stâi PNV, Eusko Alkartasuna e Ezker Batua, plui i nazionalitaris bascs di Aralar. La çampe indipendentiste (EHAK) e à sielzût la strade de astension, ma, tal stes timp, e à garantît chel vôt che al à permetût al disen di leç di passâ. Cun di fat – a àn spiegât i rapresentants di cheste aree politiche – chest referendum, cussì cemût che al è stât pensât, nol permetarà di saltâ fûr dal implant istituzionâl cumò in vore, ma no si podeve permeti che la colpe dal insucès dal referendum e fos discjariade su la çampe indipendentiste basche; cumò si viodarà a clâr che al è il stât spagnûl chel che al vûl impedî pardabon il referendum e che il PNV ae fin al acetarà la volontât di Madrid. Intal progjet di consultazion popolâr volût dal guvier vuidât di Juan José Ibarretxe (PNV) si previodin dôs domandis: une su la fin des azions armadis di ETA e une sul procès di negoziazion tra ducj i partîts par rivâ a di un acuardi sul avignî dal Paîs Basc. La prime setemane di Lui, tune assemblee che si è davuelte a Donostia, i rapresentants de çampe indipendentiste basche a àn denunciât il compuartament antidemocratic dal guvier spagnûl che nol intint permeti nissune consultazion popolâr e nissune revision vere dal implant istituzionâl basc, ma ancje chel dal PNV che nol à fat nissun pas concret par rispuindi ai atacs che a rivin di Madrid. Il dirit dai bascs a decidi in maniere libare dal lôr avignî e la cuestion de unitât di ducj i teritoris bascs a restin i ponts di fonde par risolvi il conflit in at – a àn zontât i rapresentants de çampe indipendentiste – e no si pues rivâi a nissun di chescj doi obietîfs se no si va plui innà di ce che e previôt in dì di vuê la Costituzion spagnole.
Font: Gara, 05/07/08; Nationalia, 26/06/08
fur_Latn fur_Latn oci_Latn